Overgriperen har tilstått - men etter 3 mnd. mangler fortsatt DNA-analysene

OPPLEVDE MARERITTET: For tre måneder siden ble Sarah voldtatt, og kjæresten Simon banket opp. Nå forteller de om marerittet. Foto: Krister Sørbø

Hun ble voldtatt - han banket opp

(VG) Med kjæresten som skadet og hjelpeløst vitne, ble Sarah brutalt voldtatt av overfallsmannen.

Ingunn Viken

Oppdatert 17. desember 2011

Artikkelen er over åtte år gammel



Hun vil fortelle sin historie i håp om å fjerne skammen rundt voldtekt, og for å sette fokus på hvor vanskelig det er å takle et slikt overgrep.

- Jeg vil ikke skamme meg over det som har skjedd, sier Sarah.

For tre måneder siden opplevde hun sitt livs mareritt da hun var på besøk hos kjæresten Simon i Sandnes.

Samboer fikk juling

Natt til 10. september våknet de to opp av at Simons samboer ble banket opp av en mann som hadde tatt seg inn i leiligheten.

- Vi kunne ikke bare høre på at han fikk juling. Jeg ba ham om å stoppe. Vi tenkte at vi var jo tre mot en. Men så slo han Simon gjentatte ganger i hodet og banket opp han som Simon bodde sammen med, forteller Sarah.

Mens de to mennene lå skadet og ute av stand til å hjelpe Sarah, tok gjerningsmannen tak i henne og dro henne inn i et naborom hvor han voldtok henne, forteller hun.

- Nærmer seg overfallsvoldtekt

4. november, to måneder etter, ble en 25 år gammel mann med øst- europeisk statsborgerskap siktet og varetektsfengslet for legemsbeskadigelsene og voldtekt. Han sitter fortsatt i varetekt og har erkjent forholdene. Det opplyser politiadvokat i Rogaland politidistrikt, Herdis Traa til VG.

Bistandsadvokat Ørjan Eskeland kaller voldtektssaken skikkelig stygg.

- Det min klient er utsatt for nærmer seg en overfallsvoldtekt i eget hjem, sier han.

Paret ble fraktet til legevakten og voldtektsmottaket i Stavanger i ambulanse samme natt. Simon fikk sydd flere sting under øyet, og Sarah gikk gjennom flere undersøkelser, blant annet for å sikre DNA-spor.

Politiet purrer

Men svarene fra prøvene venter hun fortsatt på. Det får henne til å lure på om påkjenningen av prøvetakingen i det hele tatt har vært verdt det:

- Jeg opplever at prøvene ikke blir sett på som så viktige. I denne saken har siktede erkjent voldtekten. Men hva ville skjedd dersom DNA- bevis ville vært helt avgjørende? spør Sarah

Politiadvokat Herdis Traa sier det kan være ille for etterforskningen i slike saker at det tar tid å få svar på resultatene:

- Vi purrer på, men de er ikke klar ennå. Vi har en oppfatning av at de (Folkehelseinstituttet journ. anm.) har det travelt.

- Hvordan påvirker dette etterforskningen?

- I denne saken er det ikke bare prøveresultatene som gjenstår i etterforskningen. Men hadde vi ikke hatt en kjent gjerningsperson, ville det vært synd for etterforskningen at det tar lang tid før prøveresultatene foreligger. Det er alltid en fordel å få de bevisene man kan så fort som mulig, sier hun.

- Helt forferdelig

Tiden etter overfallene har vært forferdelig tung for kjæresteparet.

- Vi har heldigvis familie som har kunnet hjelpe oss med å ordne praktiske ting og ta de telefonene som har vært nødvendige å ta, sier Sarah.

- For de som ikke har familie eller som ikke tør å si noe til familien så må det være helt forferdelig, sier Simon.

Nå bruker de dagene på å prøve å takle det de har opplevd hjemme hos Sarahs mor. Sarah har måttet utsette studiene, og begge sliter med søvnproblemer og konsentrasjonsvansker.

- Hver gang det kommer en bil utenfor må jeg sjekke hvem det er, og hva det er. Det blir vanskelig å si hvordan jeg vil takle å begynne på en hverdag igjen. Jeg er på en måte et annet menneske nå enn jeg var før, sier Sarah.

Aller verst mener hun likevel det er det som skjedde med kjæresten:

- Alle forventer at det er jeg som skal ha det verst. Men Simon hørte at jeg ble voldtatt uten at han greide å gjøre noe. Det må være verre å være vitne til at noen du er glad i bli utsatt for noe jævlig enn å oppleve noe jævlig selv, sier hun.

- Har tilstått alt

Den siktede 25-åringen er forberedt på å ta fullt ansvaret for overfallene.

Det opplyser mannens advokat, Brynjulf Risnes.

- Han erkjenner fullt ut forholdet og har tilstått alt overfor politiet. Han er nokså preget av hendelsen og sliter med å huske deler av hendelseforløpet. Han har en mistanke om at han kan ha fått i seg en form for narkotisk stoff uten å vite det, men tar det fulle ansvaret for sine handlinger, skriver Risnes i en e-post til VG.

Publisert: 17.12.11 kl. 08:47 Oppdatert: 17.12.11 kl. 10:32